SKRIFTLIG FORESPØRGSEL E-2711/02

af Erik Meijer (GUE/NGL) til Rådet

(26. september 2002)

Om: Forholdene for indsatte i fængslerne i kandidatlandet Ungarn

1. Kan Rådet bekræfte, at fængslerne i Ungarn forvaltes af militæret?

2. Kan Rådet også bekræfte, at besøg af familiemedlemmer hos fanger, som ikke er aggressive, og som ikke udgør nogen særlig fare for sikkerheden (klasse 3) er begrænset til en uge om måneden og udelukkende kan finde sted med en glasvæg mellem parterne med telefonforbindelse, så den besøgende og den indsatte på ingen måde kan røre ved hinanden?

3. Er det Rådet bekendt, at i det nye fængsel, som blev taget i brug i april 2002 i byen Szeged i det sydøstlige Ungarn (postadresse: Doroszmai Ut 25, postnummer: 6728) bliver sekspersonscellerne på 28,25 m2 ændret til celler til tolv personer, så der bliver 2,35 m2 per person inklusive etagesenge og andre møbler, så de forbedringer, der indførtes med nybyggeriet, nu går tabt?

4. Hvad er der sket med den klage, som Helsinki-komiteen har sendt til fængslet i Szeged?

5. Er det korrekt, at Ungarn med 20 000 indsatte ud af en befolkning på ti millioner, hvortil kommer 10 000 personer, som er på fri fod, men venter på at komme for retten, har et meget stort antal indsatte i forhold til befolkningens størrelse?

6. Kan Rådet bekræfte, at varetægtsfængslingen i Ungarn kan være usædvanlig langvarig, så de personer, hvis skyld endnu ikke er fastslået, er omfattet af de samme bestemmelser for fængsling som de allerede dømte?

7. Indgår hastigheden i retsvæsenets sagsbehandling, anvendelsen af fængselsstraffe og forholdene i cellerne i forhandlingerne om Ungarns EU-medlemskab?

8. Hvordan kan Rådet på EU's vegne bidrage til, at situationen for indsatte i Ungarn forbedres, så de opfylder de højere standarder, som er de normale i EU?

Svar

(20. februar 2003)

Rådet lægger overordentlig stor vægt på, at kandidatlandene overholder de demokratiske principper, retsstatsprincippet og menneskerettighederne. For så vidt angår Ungarn noterer Rådet sig, at Kommissionen i sin periodiske rapport fra 9. oktober 2002 om Ungarns fremskridt mod tiltrædelse konkluderer, at landet fortsat opfylder de politiske Københavnskriterier og siden 1997 har gjort meget for yderligere at konsolidere og uddybe institutionernes stabilitet og dermed styrke demokratiet, retsstaten, menneskerettighederne og beskyttelse af mindretal.

Med hensyn til det specifikke spørgsmål, som det ærede parlamentsmedlem rejser, står der i rapporten: De ungarske fængsler er fortsat overfyldte, men lever ellers op til internationale standarder. I referenceperioden er der kommet yderligere faciliteter til, efter at visse ældre bygninger er blevet moderniseret og udvidet, og der er blevet bygget et nyt fængsel. Regeringens langsigtede udviklingsprogram indeholder nye projekter, som skal forbedre de samlede pladsfaciliteter i de ungarske fængsler. For så vidt angår tempoet i retsvæsenets sagsbehandling anføres det i den periodiske rapport, at retssager behandles inden for en rimelig tidsfrist. Størstedelen af sager, der kommer for retten i første instans, afsluttes på mindre end et år.

EU vil under alle omstændigheder fortsat overvåge situationen med hensyn til menneskerettigheder som led i førtiltrædelsesstrategien og, såfremt behovet opstår, drøfte spørgsmål, der giver anledning til betænkeligheder, med Ungarn og navnlig med de organer, der er oprettet ved Europaaftalen såsom associeringsrådet og associeringsudvalget.